stanford-oval/wikipedia huggingface dataset:
Tori Amos
Muusikon ura > Christmastide ja Ocean to Ocean (2020–2024)

Amos piti Native Invaderin jälkeen taukoa musiikista. Hän alkoi levyttää uusia kappaleita vuonna 2020. Joulukuussa 2020 hän julkaisi jouluaiheisen EP:n Christmastide. EP sisältää neljä Amosin itse kirjoittamaa kappaletta.
Amosin seuraava studioalbumi Ocean to Ocean julkaistiin 29. lokakuuta 2021. Ennen albumin kirjoittamista Amos kävi läpi vaikeita aikoja äitinsä kuoleman sekä koronapandemian aiheuttaman eristyksen ja masennuksen takia. Albumin kappaleet käsittelevät muun muassa näitä teemoja. Amos kirjoitti kappaleet alkuvuodesta 2021 Ison-Britannian kolmannen koronasulun aikana. Hän oli kirjoittanut albumin verran uutta musiikkia jo aiemmin, mutta päätti olla julkaisematta kyseisiä kappaleita, koska ei samaistunut niihin enää.
Amos julkaisi remasteroidut versiot albumista Scarlet’s Walk ja EP:stä Scarlet’s Hidden Treasures syyskuussa 2023. EP lisättiin tuolloin suoratoistopalveluihin ensimmäistä kertaa.
Amos levytti  Ocean to Ocean -albumin kiertueella livealbumin nimeltä Diving Deep Live. Albumi julkaistiin 6. joulukuuta 2024.
Muusikon ura > The Music of Tori and the Muses (2025- )

Amosin uusin albumi The Music of Tori and the Muses julkaistiin 28. helmikuuta 2025. Albumi liittyy Amosin ensimmäiseen lastenkirjaan Tori and the Muses (2025). Kirja perustuu Amosin omiin lapsuuden kokemuksiin musiikin parissa. The Music of Tori and the Muses on Amosin ensimmäinen lapsille suunnattu albumi. Albumilla on yhdeksän kappaletta.
Hyväntekeväisyystyö

Amos on yksi raiskauksen ja seksuaalisen hyväksikäytön uhreja Yhdysvalloissa auttavan RAINN-organisaation (Rape, Abuse and Incest National Network) edustajista. Hän on toiminut järjestössä alkuajoista lähtien. Vuonna 1997 hän piti järjestön hyväksi hyväntekeväisyyskonsertin, joka julkaistiin videolla Live from New York. Hän järjesti toisen konsertin RAINNin hyväksi vuonna 2013.
Kirjallisuus

Amos on kirjoittanut elämästään ja urastaan kirjan Piece By Piece yhdessä toimittaja Ann Powersin kanssa. Teos ilmestyi vuonna 2005. Amos julkaisi toisen kirjansa Resistance: A Songwriter's Story of Hope, Change and Courage toukokuussa 2020. Kirjassa hän käsittelee elämäänsä, työtään ja politiikkaa etenkin Yhdysvalloissa.
Sarjakuvakirja Comic Book Tattoo (2008) perustuu Amosin sanoituksiin. Vuonna 2022 Amos julkaisi Little Earthquakes -albumin sanoituksiin perustuvan sarjakuvakirjan Little Earthquakes: The Graphic Album yhdessä kirjailija Neil Gaimanin, kirjailija Margaret Atwoodin ja useiden muiden tekijöiden kanssa. Kirja julkaistiin albumin 30-vuotisjuhlan kunniaksi.
Vuonna 2025 Amos julkaisi lastenkirjan nimeltä Tori and the Muses. Se on hänen ensimmäinen lastenkirjansa. Tori and the Muses kertoo musiikista innostuvasta tytöstä ja perustuu Amosin omiin lapsuuden kokemuksiin. Amosin albumi The Music of Tori and the Muses (2025) liittyy kirjan tapahtumiin.
Yksityiselämä > Vanhemmat ja sisarukset

Amosin isä Edison Amos on eläkkeellä oleva pastori. Äiti Mary Ellen oli kotiäiti Torin ja hänen sisarustensa lapsuudessa. Mary Ellen sai halvauksen vuonna 2016 ja menetti kykynsä puhua. Hän kuoli vuonna 2019.
Amosilla on sisko Marie Dobyns, joka työskentelee lääkärinä. Heidän veljensä Mike kuoli liikenneonnettomuudessa vuonna 2004. Marie Dobynsin tytär Kelsey Dobyns laulaa Amosin kanssa kappaleella ”Night of Hunters”.
Yksityiselämä > Parisuhteet ja lapsi

Amos seurusteli 1990-luvun alkupuolella tuottaja Eric Rossen kanssa. Rosse toimi yhtenä tuottajana Amosin kahdella ensimmäisellä albumilla. Parin erottua Amos kirjoitti erosta useita kappaleita, jotka päätyivät hänen kolmannelle levylleen Boys for Pele.
Tämän jälkeen Amos alkoi seurustella englantilaisen miksaajan Mark Hawleyn kanssa. Hänet vihittiin Hawleyn kanssa helmikuussa 1998. Syyskuussa 2000 pariskunnalle syntyi tytär Natashya Lorien ”Tash” Hawley. Ennen Natashyan syntymää Amos joutui kokemaan kolme kertaa keskenmenon. Natashya Hawley laulaa äitinsä kanssa dueton kappaleella "Promise". Hän on toiminut taustalaulajana useilla muilla kappaleilla.
Amos asuu nykyään miehensä kanssa Cornwallissa Isossa-Britanniassa. Parilla on talo myös Sewall’s Pointissa Floridassa. Amos omisti aiemmin talon myös Kinsalessa Irlannissa. Hän möi sen vuonna 2019.
Yksityiselämä > Ystävyyssuhteet

Kirjailija Neil Gaimanista tuli Amosin läheinen ystävä ja yhteistyökumppani 1990-luvulla. Amos teki viittauksen Gaimanin Sandman-sarjakuvaan ja kirjailijaan kappaleen ”Tear in Your Hand” sanoituksissa. Gaiman otti häneen yhteyttä tammikuussa 1991 kuultuaan laulun ystävän antamalta demokasetilta, ja heistä tuli ystävät. Gaiman on Amosin ja Hawleyn tyttären kummisetä.
Gaiman ja Amos ovat ottaneet toisiltaan inspiraatiota töihinsä. Gaiman on käyttänyt Amosia inspiraationa Sandman-sarjakuvansa hahmon Deliriumin tarinoihin, vaikka hahmo oli jo olemassa heidän tutustuessaan. Romaanin Tähtisumua hahmo Puhuva puu perustuu Amosiin. Amos on puolestaan viitannut Gaimaniin ja hänen kirjoituksiinsa muun muassa kappaleissa ”Hotel”, ”Carbon”, ”Sister Named Desire” ja ”Not Dying Today”. Gaiman kirjoitti muutaman lyhyen novellin Amosin Strange Little Girls -albumiin liittyen. Gaiman ja Amos tekivät yhteistyötä sarjakuvakirjassa Little Earthquakes: The Graphic Album, joka perustuu Amosin esikoisalbumin Little Earthquakes sanoituksiin.
Vuonna 2024 useampi nainen syytti Gaimania seksuaalisesta väkivallasta. Amos kommentoi syytteitä haastattelussa marraskuussa: ”Jos syytökset pitävät paikkansa, tuo ei ole Neil jonka tunsin, ystävä jonka tunsin tai haluaisin tuntea”. Hän sanoi, ettei ollut nähnyt tuota puolta Gaimanista ja tuntevansa sanoin kuvailematonta surua tilanteesta.
Amosin toinen läheinen ystävä oli laulaja Nancy ”Beenie” Shanks. Shanks toimi taustalaulajana useilla Amosin albumeilla, esimerkiksi Little Earthquakes. Shanks toimi inspiraationa useille Amosin kappaleille ”Pandora's Aquarium”, ”Bells for Her”, ”Raspberry Swirl” ja ”Carbon”. Shanks kuoli ALS-tautiin vuonna 2019.
Diskografia > Soolotuotanto > Studioalbumit

Little Earthquakes (1992)
Under the Pink (1994)
Boys for Pele (1996)
From the Choirgirl Hotel (1998)
To Venus and Back (1999)
Strange Little Girls (2001)
Scarlet’s Walk (2002)
The Beekeeper (2005)
American Doll Posse (2007)
Abnormally Attracted to Sin (2009)
Midwinter Graces (2009)
Night of Hunters (2011)
Gold Dust (2012)
Unrepentant Geraldines (2014)
Native Invader (2017)
Ocean to Ocean (2021)
The Music of Tori and the Muses (2025)
Diskografia > Yhtye Y Kant Tori Read > Studioalbumit

Y Kant Tori Read (1988)
Kiertueet

Little Earthquakes Tour (1992)
Under the Pink Tour (1994)
Dew Drop Inn Tour (1996–1997)
Plugged '98 Tour (1998)
To Dallas and Back (1999)
5 ½ Weeks Tour (Alanis Morissetten kanssa, 1999)
Strange Little Tour (2001)
On Scarlet's Walk (2002–2003)
Lottapianos Tour (2003)
Original Sinsuality Tour / Summer of Sin (2005)
American Doll Posse World Tour (2007)
Sinful Attraction Tour (2009)
Summer 2010 Tour (2010)
Night of Hunters Tour (Apollon Musagèten kanssa, 2011)
Gold Dust Orchestral Tour (Metropole Orchestran kanssa, 2012)
Unrepentant Geraldines Tour (2014)
Summer 2015 Tour (2015)
Native Invader Tour (2017)
Ocean to Ocean Tour (2022–2023)
Palkinnot > Voitetut palkinnot

Echo Klassik -palkinto
Paras klassinen crossover -albumi (Klassik-ohne-Grenzen) (Night of Hunters, 2012)
George Peabody Medal
Merkittävät saavutukset musiikissa (2019)
Q Awards
Paras uusi esiintyjä (1992)
Palkinnot > Palkintoehdokkuudet

Grammy-palkinto
Paras vaihtoehtorockin albumi (Under the Pink, 1995)
Paras vaihtoehtorockin albumi (Boys for Pele, 1997)
Paras vaihtoehtorockin albumi (From the Choirgirl Hotel, 1999)
Paras naislaulajan rockesitys (”Raspberry Swirl”, 1999)
Paras alternative-albumi (To Venus and Back, 2000)
Paras naislaulajan rockesitys (”Bliss”, 2000)
Paras vaihtoehtorockin albumi (Strange Little Girls, 2002)
Paras naislaulajan rockesitys (”Strange Little Girl”, 2002)
Paras levypakkaus (Scarlet’s Walk (Limited Edition), 2004) 
 (ehdokkaina suunnittelijat David Bett ja Sheri Lee)
Paras ei-klassinen remix (”Don’t Make Me Come to Vegas (Timo on Tori)”, 2004)
 (ehdokkaina remixin tekijät Timo Maas ja Martin Buttrich)
Brit Awards
Paras kansainvälinen uusi artisti (1993)
Paras kansainvälinen naisartisti (1995)
Critics’ Choice Documentary Awards
Paras kappale dokumentissa (”Flicker” elokuvasta Audrie & Daisy, 2016)
Echo-palkinto
Paras kansainvälinen naisartisti (1995)
MTV Video Music Awards
Paras uusi artisti (1992)
Paras naisartistin video (”Silent All These Years”, 1992)
Paras kuvaus musiikkivideossa (”Silent All These Years”, 1992)
Paras läpimurtovideo (”Silent All These Years”, 1992)
MTV Europe Music Awards
Paras naisartisti (1994)
NME Awards
Paras uudelleen julkaistu albumi (Under the Pink (Deluxe Edition), 2016)
WhatsOnStage Awards
Paras uusi musikaali (The Light Princess, 2014)
Lontoon paras uusi tekijä (2014)
Kirjallisuutta aiheesta

Rogers, Kalen: Tori Amos - All These Years - The Authorized Illustrated Biography. Lontoo: Omnibus Press, 1994. ISBN 978-0825614484.
Wheeler, Jemma: Tori Amos - Pink Earthquakes. Lontoo: UFO Music, 1994. ISBN 978-1873884331.
Rogers, Kalen: Tori Amos - Images and Insights. Lontoo: Omnibus Press, 1996. ISBN  978-0825615672.
Wilson, Susan: Tori Amos - Cornflake Girl. Lontoo: UFO Music, 1996. ISBN 978-1873884560.
Campbell, Paul: Tori Amos - Collectibles. Lontoo: Omnibus Press, 1997. ISBN 978-0825615788.
Jacobs, Jay S.: Pretty Good Years: A Biography of Tori Amos. Milwaukee: Hal Leonard, 2006. ISBN  978-1423400226.
Brown, Jake: Tori Amos in the Studio. Lontoo: ECW Press, 2011. ISBN  978-1550229455.
Hoseley, Rantz A. & Amos, Tori: Comic Book Tattoo. Portland: Image Comics, 2018. ISBN 978-1582409641.
Gentry, Amy: Boys for Pele. 33 1/3 -sarja. 2018. New York: Bloomsbury Publishing. ISBN 9781501321313.
Torem, Lisa: On Track... Tori Amos: Every Album, Every Song. On Track-sarja. Gloucestershire: Sonicbond Publishing, 2021. ISBN  978-1789521429.
Aiheesta muualla

Kuvia tai muita tiedostoja aiheesta Tori Amos Wikimedia Commonsissa
Tori Amos - virallinen kotisivu. (englanniksi)
Tori Amos Internet Movie Databasessa. (englanniksi)
Tori Amos AllMusic-sivustolla (Arkistoitu – Internet Archive).
Tori Amos Artist Direct -sivustolla (Arkistoitu – Internet Archive).
Tori Amos Billboardin sivustolla.
| n k Tori Amos |
| --- | --- |
 Diskografia  Kappaleet 
Studioalbumit:  Little Earthquakes  Under the Pink  Boys for Pele  From the Choirgirl Hotel  To Venus and Back  Strange Little Girls  Scarlet's Walk  The Beekeeper  American Doll Posse  Abnormally Attracted to Sin  Midwinter Graces  Night of Hunters  Gold Dust  Unrepentant Geraldines  Native Invader  Ocean to Ocean  The Music of Tori and the Muses 
Livealbumit:  To Venus and Back  The Original Bootlegs  Legs and Boots  Live at Montreux 1991/1992  From Russia With Love  Diving Deep Live 
Kokoelmat:  Tales of a Librarian  A Piano: The Collection  Little Earthquakes – The B-Sides 
EP:t:  Crucify  Hey Jupiter  Scarlet’s Hidden Treasures  Christmastide 
Singlet:  ”Me and a Gun”  ”Silent All These Years”  ”China”  ”Winter”  ”Crucify”  ”Cornflake Girl”  ”God”  ”Pretty Good Year”  ”Past the Mission”  ”Caught a Lite Sneeze”  ”Talula”  ”Professional Widow”  ”Hey Jupiter”  ”In the Springtime of His Voodoo”  ”Spark”  ”Raspberry Swirl”  ”Jackie’s Strength”  ”Cruel”  ”Bliss”  ”1000 Oceans”  ”Glory of the 80’s”  ”Concertina”  ”Strange Little Girl”  ”A Sorta Fairytale”  ”Taxi Ride”  ”Don’t Make Me Come to Vegas”  ”Sleeps with Butterflies”  ”Big Wheel”  ”Welcome to England”  ”Flavor” 
Videojulkaisut:  Little Earthquakes  Live from New York  Complete Videos 1991–1998  Welcome to Sunny Florida  Fade to Red  Live at Montreux 1991/1992 
Muut artikkelit:  Y Kant Tori Read  Y Kant Tori Read (albumi)  Night of Hunters Tour 
| Auktoriteettitunnisteet  |
| --- | --- |
Kansainväliset:  FAST  ISNI  VIAF 
Kansalliset:  Norja  Espanja  Ranska  BnF data  Saksa  Italia  Israel  Suomi (KANTO)  Yhdysvallat  Tšekki  Australia  Korea  Alankomaat  Puola 
Taiteenala:  Grammy Awards  MusicBrainz 2 
Henkilöt:  Deutsche Biographie  DDB  Trove 
Muut:  SNAC  IdRef 
Amos vuonna 1993 Alexandra Palacessa, Lontoossa
Amos esiintymässä ”Dew Drop Inn” -kiertueella vuonna 1996.
Amos esiintymässä Israelissa vuonna 2007.
Amos vuonna 2010
Amos jakamassa nimikirjoituksia Comic Book Tattoo -sarjakuvakirjaan vuoden 2008 Comic-Conissa.
Amos Pariisissa 2009.
Amos esiintymässä New Yorkin Madison Square Gardenissa lokakuussa 2007.
Apollonios Molon

| Apollonios Molon> Ἀπολλώνιος ὁ Μόλων.Henkilötiedot |
| --- | --- |
Syntynyt: 100-luku eaa. Alabanda
Kuollut: 1. vuosisata eaa. Rhodos
Ammatti:  asianajaja, grammaatikko, reettori
Aiheesta muualla
Löydä lisää kirjailijoitaKirjallisuuden teemasivulta
Apollonios Molon (m.kreik. Ἀπολλώνιος ὁ τοῦ Μόλωνος, Apolllōnios ho tū Molōnos ja Ἀπολλώνιος ὁ Μόλων, Apollōnios ho Molōn; lat. Apollonius Molon) oli kreikkalainen asianajaja, grammaatikko ja ennen kaikkea puhuja, joka vaikutti 1. vuosisadalla eaa. Rhodoksessa ja ajoittain myös Roomassa. Hänestä käytettiin antiikin aikana useimmiten nimeä Molon.
Elämä

Molon oli kotoisin Kaarian Alabandasta. Jo nuoruudessaan hän suuntautui puhujanuralle opettajanaan samassa kaupungissa asuva Menekles. Ennen pitkää Molon muutti läheiselle Rhodoksen saarelle samannimiseen kaupunkiin, joka tuolloin oli kuuluisa filosofian, retoriikan ja grammatiikan keskus, ja alkoi siellä antaa puhetaidon opetusta. Sen lisäksi hän toimi asianajajana sekä kirjailijana.
Molon toimi ajoittain myös Roomassa. Jonkin verran epävarman tiedon mukaan hän oleskeli Roomassa vuonna 87 eaa., kun  Poseidonioksen johtama lähetystö saapui kaupunkiin. Oleskelun luonteesta emme tiedä mitään, mutta tuskinpa hän osallistui mitenkään lähetystön toimintaan. Vuonna 81 eaa. Molon toimi itse lähettiläänä Roomassa, ja koska hän ei osannut latinaa, hän sai senaatilta erivapauden puhua kreikaksi suoraan ilman tulkkia. Tehtävänä oli neuvotella rahallisista korvauksista, joihin rhodoslaiset roomalaisten ystävinä katsoivat olevansa oikeutetut Mithridateen sodissa kärsimistään vahingoista. Diplomaattisten tehtäviensä ohella Molon antoi Roomassa myös retoriikan opetusta. Kreikantaitoinen Marcus Tullius Cicero oli tuolloin hänen oppilaanaan.
Molonin ansiosta Rhodoksen reetorikoulusta tuli suosittu opiskelukeskus. Cicerokin hakeutui sinne uudemman kerran vuonna 78 eaa. puhujantaitojaan ryhdistämään. Muita tunnettuja Molonin oppilaita olivat Gaius Julius Caesar (vuonna 76 eaa.), Marcus Favonius (ilmeisesti 60-luvulla eaa.) ja varhain kuollut Titus Tituksen poika Torquatus, jonka Cicero sanoo omanneen enemmän puhujanlahjoja kuin puhehaluja.
Retoriikka ja teokset

Molonin teoksista ei ole säilynyt riviäkään jälkipolville. Tiedämme kuitenkin hänen kirjoittaneen moniakin retoriikkaa koskevia teoksia, muiden muassa retorista koristelua koskevan kirjan. Ilmeisesti hän myös julkaisi puheitaan opetustarkoituksiin. Molon liikkui myös grammatiikan alueella. Meillä on tieto hänen laatimastaan Homeros-kommentaarista, joka lienee sisältänyt, paitsi kielellisiä ja retorisia huomioita, myös allegorisia selityksiä. Viimeksi mainituista uusplatonilainen filosofi Porfyrios antaa näytteen esittämällä Homeroksen Iliaan 9. laulusta pari tulkintaongelmaa, jotka Molon aikanaan ratkaisi allegorisella selityksellä.
Molon kirjoitti myös teoksen filosofeja vastaan. Sen sisällöstä emme tiedä paljonkaan, mutta ilmeisesti kohteena oli ainakin Sokrates ja Platon. On myös esitetty, että Molon olisi kirjoittanut juutalaisvastaisen pamfletin, mutta tämä on hyvin epävarmaa. Kaikki tieto tuntuu palautuvan Josephuksen Contra Apionem ('Apionia vastaan') -nimiseen poleemiseen kirjoitukseen, emmekä tiedä, mihin Josephus Molonin juutalaisvastaisiksi väittämänsä ajatukset perustaa. Onkin arveltu Josephuksen harrastavan loanheittoa, kun hän muutenkin tuntuu esittävän vääriä tietoja Molonista. On myös esitetty, että Molonin juutalaisvastaisilta vaikuttavien kommenttien osoitteena eivät olisi niinkään juutalaiset kuin stoalainen Poseidonios, joka vaikutti samaan aikaan Rhodoksella ja jonka Molon koki kilpailijakseen. Onkin mahdollista, että Molonin juutalaisvastaisuus oli Poseidoniokseen kohdistuvaa nokittelua: kun Poseidonios oli ilmaissut ihailunsa juutalaisten viisaudesta ja kekseliäisyydestä, Molon olisi ikään kuin vastaukseksi väittänyt, ettei tämä primitiivinen kansa ollut tehnyt ainuttakaan keksintöä, jne. Ainakin siltä osin kuin Molonin juutalaisvastaisuudet olivat vastaväitteitä Poseidoniokselle, olisi ollut kyseessä pikemminkin Molonin filosofivastaisesta ohjelmasta.
Koulussaan Molon kiinnitti erityistä huomiota puheharjoituksiin eli deklamaatioihin (μελέται, meletai), joiden tarkoituksena oli oppia hallitsemaan ja liikuttamaan kuulijoiden tunteita erilaisilla jopa liioitelluilla tehokeinoilla. Molon pyrki huolellisesti karsimaan esityksestä kaiken sen, mikä ei palvellut kuulijoihin vaikuttamista. Molonin itsensä puheista tiedämme hänen kaunoslaisia vastaan (κατὰ Καυνίων, kata Kauniōn) pitämänsä poliittisen puheen, jonka vaikutuksesta Rhodoksesta irtautunut Kaunoksen kaupunki roomalaisten tuella liitettiin uudelleen Rhodoksen alaisuuteen. Toinen aiheeltaan tunnettu puhe koski rhodoslaisille maksettavia korvauksia (de Rhodiorum praemiis vuodelta 81 eaa.). Puhujana Molon edusti opettajaansa Meneklestä maltillisempaa tyyliä, jota Quintilianus kutsuu rhodoslaiseksi (genus Rhodium).
Kirjallisuutta

Bar-Kochva, Bezalel (2010) The image of the Jews in Greek literature: the Hellenistic period. Berkeley (California): University of California Press. (Hellenistic culture and society, 51.)
Bruwaene, M. van den (1958) Cicero's leerjaar op Rhodos. Hermeneus 30: 65-71.
Brzoska, Julius (1895) Apollonios (#85). RE II 1: 141-144.
Davies, J.C. (1968) Molon's influence on Cicero. Classical Quarterly 18: 303-314.
Falco, A. 1982) Alcune osservazioni sulla iuuenilis redundantia di Cicerone. Bollettino di Studi Latini 12: 223-228.
Feldman, Louis H. (1998)  Josephus's Interpretation of the Bible. Berkeley & Los Angeles: University of California Press.
Jokerien historia

Jokerit juhlii ensimmäistä Suomen mestaruuttaan keväällä 1973. Kapteeni Timo Turusta kannattelevat Pentti Hiiros ja Timo Kyntölä (oik.). Vasemmalla Kari Kinnunen.
Jääkiekkoseura Helsingin Jokerit perustettiin vuonna 1967. Helsinkiläinen rakennusmestari Aimo Mäkinen osti itselleen urheiluseura Töölön Vesan jääkiekkotoiminnan, jolloin syntyi uusi seura Jokerit.
Jokerit nousi pian perustamisensa jälkeen kansalliselle huipulle voitettuaan Suomen-mestaruuden keväällä 1973. Vuosikymmenen puolivälissä menestys kuitenkin taantui. Seura ajautui talousvaikeuksiin, ja 1970-luvun lopulta aina 1980-luvun jälkimmäiselle puoliskolle asti se joutui lähes jatkuvasti taistelemaan sarjapaikastaan. Lopulta keväällä 1987 Jokerit putosi I-divisioonaan. Se palasi liigaan syksyksi 1989, mutta seura oli käytännössä konkurssikypsä. Uuden omistajan, Harry Harkimon, johdolla seura kuitenkin nousi takaisin huipulle voittaen 1990-luvun aikana neljä Suomen-mestaruutta ja yhden hopean. Uudelle vuosituhannelle tultaessa menestys heikkeni, vaikkakin seura voitti vielä mestaruuden vuonna 2002, hopeaa vuosina 2000, 2005 ja 2007 sekä pronssia vuonna 2012. Vuosina 2014–2022 Jokerit pelasi KHL-sarjassa, minkä jälkeen se palasi Suomen sarjoihin, Mestikseen.
Historiansa aikana joukkue on voittanut yhteensä kuusi Suomen-mestaruutta, kuusi hopeaa ja kaksi pronssia. Lisäksi se on saavuttanut muun muassa kaksi Euroopan cupin mestaruutta sekä Continental Cupin voiton. KHL:ssä Jokerit saavutti divisioonan mestaruuden vuonna 2016.
Viimeinen kausi SM-liigassa: 2013–2014

28. kesäkuuta 2013 Harry Harkimon ilmoitettiin myyvän Hartwall Areenan suomalais-venäläisille liikemiehille Gennadi Timtšenkolle sekä Arkadi, Boris ja Roman Rotenbergille, joille tuli myös optio ostaa osa Jokereista. Uudeksi toimitusjohtajaksi nimettiin Harkimo itse. Samalla tiedotettiin, että Jokerit siirtyy KHL-liigaan kaudelle 2014–2015 ensimmäisenä suomalaisena seurana.
Vaikka Suomen Jääkiekkoliitto antoi Jokereille luvan siirtoon, SM-liigan mukaan seura ei ollut konsultoinut liigaa IIHF:n sääntöjen mukaisesti. Muut liigaseurat katsoivat Jokerien rikkoneen osakassopimusta, ja siksi osa niistä vaati jopa joukkueen sulkemista SM-liigakaudelta 2013–2014. Lopulta 30. heinäkuuta järjestetyssä SM-liigan osakassopimuksessa päästiin sopuun ehdoista, joiden mukaan joukkue pääsi pelaamaan seuraavalla kaudella SM-liigassa. Yksityiskohdiltaan salaisten ehtojen mukaan seura saattoi myöhemmin siirtyä KHL-liigaan. Harkimo kertoi, että Jokerit tekee päätöksen osallistumisestaan KHL:ään todennäköisesti syksyllä. Harkimon mukaan seuralla ei silloin ollut sopimusta KHL-liigan kanssa.
Jokerien siirtyminen KHL:ään kaudeksi 2014–2015 vahvistettiin 30. lokakuuta. Samalla ilmoitettiin Arena Eventsin ostaneen 49 prosenttia Jokerit Hockey Club Oy:n osakkeista. 51 prosentin osake-enemmistö säilyi edelleen Harry Harkimolla. 4. joulukuuta seura ilmoitti, että sen ensimmäisen KHL-kauden päävalmentaja on kaksivuotisella sopimuksella Erkka Westerlund.
Kauden 2013–2014 joulutauon alkaessa kovien menestyspaineiden alainen mutta runkosarjassa vasta seitsemännellä sijalla ollut Jokerit antoi potkut Tomi Lämsälle ja nosti päävalmentajaksi Tomek Valtosen. Valmennusrinkiin liittyi myös entinen maalivahti Pasi Nurminen. Helmikuussa 2014 uudeksi toimitusjohtajaksi valittiin Jukka Kohonen.
Jokerit sijoittui runkosarjassa seitsemänneksi, mikä oikeutti pudotuspelien ensimmäiselle kierrokselle. Siinä se hävisi Hämeenlinnan Pallokerholle suoraan voitoin 0–2. Joukkueen lopullinen sijoitus sarjassa oli yhdeksäs. Jokerien viimeisen maalin SM-liigassa teki Markus Hännikäinen.
Holyheadin rautatieasema

Holyheadin rautatieasema (kymriksi Caergybi) on rautatieasema Holyheadin kaupungissa Ynys Gybin saarella Angleseyn hallintoalueella, Walesissa. Se on North Wales Coast Linen luoteinen pääteasema ja sijaitsee Holyheadin sataman vieressä.
Alkuperäinen Holyheadin asema avattiin 1. elokuuta 1848. Sen tilalle avattiin 15. toukokuuta 1851 uusi asema, jonka puolestaan nykyinen asema korvasi avautuessaan 1. tammikuuta 1866. Asemaa käytti 219 748 matkustajaa kaudella 2017–2018. Sieltä on vaihtoyhteys Dubliniin meneville lautoille.
Holyheadin asema vuonna 1967.
Mendelistinen satunnaistaminen

Mendelistinen satunnaistaminen on tutkimusmenetelmä. Sitä käytetään mendelistisissä satunnaistamiskokeissa eli MS-kokeissa selvittämään esimerkiksi sairauden ja sille ehkä altistavan riskitekijän välistä yhteyttä hyödyntämällä tietoa riskitekijään tunnetulla tavalla vaikuttavien geenien vaihtoehtomuodoista eli alleeleista. MS-kokeessa alleelien vaikutus riskitekijään selvitetään tai sitten ne tunnetaan jo ennakkoon.
Tuntematon häiriötekijä (Z) voi lisätä riskitekijän (X) ja sairauden (Y) yleisyyttä samanaikaisesti. Siksi kokeessa, jossa vain X:n ja Y:n suuruus on mitattu, voi X virheellisesti vaikuttaa aiheuttavan Y:n. Toisaalta käänteinen vaikutus voisi olla mahdollinen, eli Y aiheuttaa X:n.
Riskitekijän kasvu (tai väheneminen) voi lisätä sairauden yleisyyttä koehenkilöissä, mutta voi myös olla, että jokin tuntematon häiriötekijä lisää riskitekijän ja sairauden yleisyyttä samanaikaisesti. Tällöin riskitekijä vaikuttaa virheellisesti aiheuttavan sairauden. Toisaalta vaikutus voi olla käänteinen, eli sairauden pahentuminen lisääkin riskitekijän määrää. Jos näitä asioita ei huomioida jossakin kokeessa, voivat koetulokset olla epäluotettavia. MS-kokeissa häiriötekijät ja käänteiset vaikutukset ovat periaatteessa vähäiset, sillä alleelit jakautuvat koehenkilöissä hedelmöittymisen yhteydessä satunnaisesti ja häiriötekijöistä riippumattomasti. Alleelit taas ovat muuttumattomat, eli riskitekijät eivät voi käänteisesti vaikuttaa ihmisten geneettiseen koodiin.
Jos asiaa yleistetään, ovat hyvin laaditut MS-kokeet tuloksiltaan luotettavampia kuin esimerkiksi kohorttitutkimukset tai tapaus-verrokkitutkimukset. MS-kokeet ovat taas keskimäärin vähemmän luotettavia kuin vaikkapa satunnaistetut vertailukokeet (RCT) tai RCT:itä tarkastelevat systemaattiset kirjallisuuskatsaukset.